**ראייה ורישיון הנהיגה –ד"ר אלי רוזן**

נהגים ונהגות רבים מגיעים לא פעם לבדיקת עיניים וראייה כחלק מבדיקות חידוש רישיון הנהיגה שלהם. ראייה העומדת בקריטריונים של משרד התחבורה הינה תנאי הכרחי לחידוש הרישיון. ראייה תקינה חשובה ביותר מסיבה בטיחותית – לנהג עצמו, לנהגים הנוספים וכמובן לשאר הולכי הרגל והנוסעים.

העיסוק בבדיקות הראייה לרישיון מבוצע במרבית המקרים על ידי אופטומטריסטים ולאו דווקא רופאי עיניים (אף שבטופס הירוק אכן מופיעה האופציה להיבדק גם על ידי "רופא עיניים מומחה"...). הסיבה לכך בין היתר היא הצורך בבדיקה הנקראת "שדה ראייה", בנוסף ל"חדות הראייה" המוכרת יותר (בדיקת ראיית שורות המספרים).

בדיקת שדה הראייה היא למעשה מדידת שטח\איזור הראייה (נמדד במעלות סביב מרכז הראייה) של כל עין בנפרד, או שתיהן יחדיו. אף שאנו רואים ראייה חדה רק באיזור מרכזי ומצומצם יחסית – שדה הראייה חשוב ביותר לראיית המרחב וקליטת מידע המגיע אלינו מההיקף הצדי (בעיקר), וכן העליון והתחתון.

כפי שניתן לראות בשרטוט (מצוייר במבט מלמעלה- בדיקת שדה הראייה ה**אופקי** של האדם)– כל עין תורמת את שדה הראייה שלה (אדום – עין ימין , כחול – עין שמאל) ובמצב תקין אנו מקבלים שדה ראייה מקצה לקצה של כ 190 מעלות (95 מעלות בכל צד), וכן שדה ראייה חופף (כחול ואדום יחדיו) בין שתי העיניים של כ 120 מעלות).

 

נכון להיום, נדרשת לצרכי רישיון נהיגה ברכב פרטי בדיקת שדה ראייה של שתי העיניים יחדיו, של כ 120 מעלות. מכשיר ייעודי לכך נמצא במרבית מרכזי האופטיקה. מעטים רופאי העיניים המחזיקים במכשיר זה ומבצעים בדיקות אלו כיום.

כאשר קיימת בעייה רפואית בגינה הנבדק אינו עומד בקריטריונים לנהיגה, למרות ניסיונות שיפור הראייה ע"י האופטומטריסט - אזי יופנה הנבדק לבדיקת רופא עיניים להערכת הבעייה הרפואית ולטיפול בה. בין הסיבות ניתן למנות את התפתחות הקטרקט בעיניים (תהליך נפוץ וטבעי המופיע עם השנים) וכן מחלות שונות כגון גלאוקומה, מחלות רשתית או בעיות נוירולוגיות שונות.

במצבים רפואיים מסויימים, בהם ידועה ומדווחת הבעייה בראייה – יופנה הנבדק ע"י משרד התחבורה לרופא העיניים, לצורך תיאום בדיקות מקיפות יותר. כמו כן – דרישות הראייה מחמירות יותר לנהגי רכבים כבדים, מסיעי נוסעים, משיטי סירות ומטיסי מטוסים.

להלן מפורטות דרישות הראייה לצורכי קבלת \חידוש רישיון **ברכב פרטי,** כפי שמופיעים בחוק:

**1.חדות ראייה –**

* תימדד בכל עין בנפרד בשיטת snellen – על הנבדק לזהות לפחות 4 מתוך 5 ספרות בשורה.
* לא תהיה גרועה מ 12\6 בעין אחת לפחות, (בתנאי תאורה טובים ותיקון אופטי אם נדרש).
* במקרי כושר ראייה בעין אחת בלבד - ראייה 12\6 וטובה יותר.

**2. שדה ראייה –**

* לא יפחת מ -120 מעלות בכיוון אופקי בשתי העינים יחד, (גם אם מבקש הרישיון כאמור סובל מאבדן הרבע העליון של שדה הראייה(.
* לא יפחת מ 120 מעלות בכיוון אופקי לגבי מבקש רישיון שיש לו כושר ראייה בעין אחת בלבד .
* ללא נזק משמעותי במרכז שדה הראייה (20 מעלות מרכזיות).

**הנחיות למצבים מיוחדים:**

1. אבדן יותר ממחצית הרביע התחתון של שדה הראיה או מאבדן שדה הראיה מסוג המיאנופסיה (Hemianopsia) או סקוטומה (Scotoma) מרכזית – פוסלי רישיון נהיגה פרטי.

2. מבקש רישיון נהיגה הסובל מחוסר עדשה (Aphakia), לא ינהג רכב מנועי אלא אם כן הוא מרכיב מכשיר אופטי כדי להתאים את ראייתו לכושר האמור.

2. מבקש רישיון נהיגה שעבר ניתוח קטרקט \ הסרת העדשה, ולו עדשה מושתלת (Pseudophakia) חייב לעמוד באותם הקריטריונים של כושר הראייה (חדות ראייה, שדה ראייה).

3. מבקש רישיון נהיגה הסובל מעיוורון לילה, ינהג רכב מנועי בזמן תאורה בלבד.

4. מבקש רישיון נהיגה הסובל מראייה כפולה (דיפלופיה) לא ינהג רכב מנועי אלא כשעינו האחת מכוסה, או שכפילות הראייה נשלטת בעזרת משקפיים מתאימים.

5. ראיית צבעים – אינה רלוונטית לצורך רישיון נהיגה ברכב פרטי.